Manufaa ya kilimo

MANUFAA YA KILIMO

Mkono mtupu haulambwi, kama alivyozidi kuniambia Bi Dama, na hivyo basi adinasi wengi wameweza kujitoza katika biashara mbali mbali ili kulitia tonge mdomoni mwao, ila wapo wasiotambua kilimo na hivyo basi kujitoza katika nyanja tofauti tofauti zisizo na manufaa. Huu ndio uti wa mgongo katika taifa lolote lile, ingawa wengi hususia na kusema kuwa ni kazi ya mgongo chini jembe mkononi. Ijapokuwa ndivyo wanavyoona kilimo, nayo ina manufaa zaidi ya maneno yao. 

Kilimo huongeza kiasi cha chakula nchini kutokana na mavuno yatokayo kwenye makonde na maeneo mengi nchini. Si haba kuwa uwezo wa nchi kuwa imara na ya uwezo wa kiamarika lazima chakula kiwe cha wingi ili wazalendo wake wajivunie nchi yao badala ya kusafiri nchi jirani. Chakula pia kimeweza kusafirishwa sehemu ambazo huwa na uhaba wa mvua na hata nchi nyingine mbali mbali na hivyo basi kuimarisha undugu baina ya nchi moja kwa nyingine. 

Kutokana na kilimo, ujenzi wa viwanda tofauti vinavyohusishwa na kilimo vimeweza kuongezeka nchini. Ongezeko hili la viwanda limeweza kuwa la manufaa kwani limeweza kuwapa watu ajira. Vijana wameweza kuajiriwa katika viwanda mbali mbali hivyo basi kusababisha upungufu wa visa vya uhalifu kama vile wizi, mauaji, matumizi ya mihadarati na pia ubakaji. Ni kongole kubwa kwa kilimo. 

Kutokana na ujenzi wa viwanda, uimarishaji wa sekta mbali mbali umefuata, kama vile ujenzi wa barabara. Ujenzi wa barabara umewezesha mavuno kusafirishwa kutoka mashambani kuelekea viwandani and kutoka viwandani kwenda sokoni na sehemu za mahitaji. Kutokana na ujenzi wa barabara au njia nzuri, kilimo kimeweza kuleta ukuaji na uimarishaji katika biashara na hivyo basi kuongeza idadi ya maduka ya biashara.

Katika biashara, nchi imeweza kujihusisha katika mashindano ya biashara na hivyo kujipima na nchi zingine. Pia, kilimo kimeweza kuongeza idadi ya watu nchini hivyo basi kukuza umoja katika nchi tofauti. Ni bora kujihusisha na kilimo na hivyo basi kuimarisha ukuaji na ubora wake katika nyanja tofauti tofauti.